paragraph_text: Kvalitetno napajanje je u novije vrijeme nužno, jer je upravo taj dio često povezan s otkazivanjem većine računalskih dijelova, a najčešći uzroci za otkazivanje napajanja su: prašina (koja onemogući daljnje okretanje hladnjaka gdje dolazi do pregrijavanja), utjecaj više sile (grom), nepravilno rukovanje korisnika itd. Treba znati da mnogi proizvođači navode netočnu snagu svojeg napajanja, puno veću nego što ona zaista jest. Oni tu snagu dobiju mjerenjima u nerealnim uvjetima i za veoma kratke intervale vremena. Tako veoma često napajanje koje ima snagu npr. 400W teško da može kontinuirano isporučiti i 200W. Kod kupnje je najbolje najprije provjeriti tko je proizvođač napajanja jer veći proizvođači su obično pouzdaniji i pravilno obilježavaju snagu svojih napajanja. Poznatiji proizvođači su: Sea Sonic, Chieftec, Antec, Zalman,...